CELEX: 32021R0133
Language: sk
Date: 2021-02-04 00:00:00
Title: Vykonávacie nariadenie Komisie (EÚ) 2021/133 zo 4. februára 2021, ktorým sa vykonáva nariadenie Európskeho parlamentu a Rady (EÚ) 2018/858, pokiaľ ide o základný formát, štruktúru a prostriedky na výmenu údajov týkajúcich sa osvedčení o zhode v elektronickej forme

5.2.2021   
               
               
                  SK
               
               
                  Úradný vestník Európskej únie
               
               
                  L 42/1
               
            
         VYKONÁVACIE NARIADENIE KOMISIE (EÚ) 2021/133
         zo 4. februára 2021,
         ktorým sa vykonáva nariadenie Európskeho parlamentu a Rady (EÚ) 2018/858, pokiaľ ide o základný formát, štruktúru a prostriedky na výmenu údajov týkajúcich sa osvedčení o zhode v elektronickej forme
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES (1), a najmä na jeho článok 37 ods. 8,
         keďže:
         
                     (1)
                  
                  
                     S cieľom zabezpečiť, aby členské štáty mali dostatok času na zriadenie organizácie a štruktúry svojej dátovej siete, aby bolo možné dodávať a prijímať údaje o osvedčeniach o zhode ako štruktúrované údaje v elektronickej forme, je vhodné určiť Európsky informačný systém vozidiel a vodičských preukazov (EUCARIS) (2) na výmenu uvedených údajov. Systém EUCARIS vyvinuli vládne orgány pre svoje potreby na zdieľanie informácií o evidencii vozidiel a vodičských preukazov.
                  
               
                     (2)
                  
                  
                     S cieľom zabezpečiť, aby sa osvedčenia o zhode vymieňali jednotným spôsobom a aby prvky údajov a správy, ktoré obsahujú, boli harmonizované, by formát a štruktúra prvkov údajov osvedčení o zhode mali byť založené na štruktúre a zásadách XML (Extensible Markup Language). Výrobca a schvaľovací úrad by mali používať štandardizované správy o počiatočných informáciách o vozidle (Initial Vehicle Information – IVI), ktoré vypracovala strana určená na prevádzku systému EUCARIS, na ich výmenu ako štruktúrovaných údajov v elektronickej forme.
                  
               
                     (3)
                  
                  
                     S cieľom umožniť schvaľovaciemu úradu a výrobcovi vykonať zmeny prvkov údajov osvedčenia o zhode v papierovej forme uvedených v článku 36 ods. 1 nariadenia (EÚ) 2018/858 vo svojej dátovej sieti je potrebné stanoviť praktické opatrenia pre takéto zmeny.
                  
               
                     (4)
                  
                  
                     S cieľom umožniť schvaľovacím úradom, orgánom dohľadu nad trhom a registračným úradom členských štátov, ako aj výrobcom, pripraviť sa na uplatňovanie nových pravidiel zavedených týmto nariadením by sa mal dátum uplatňovania odložiť.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Technického výboru – motorové vozidlá (TCMV),
                  
               PRIJALA TOTO NARIADENIE:
         
            Článok 1
            Prostriedky výmeny údajov
            
               1.   Výrobca sprístupní schvaľovaciemu úradu, ktorý udelil typové schválenie vozidla, elektronickú verziu osvedčenia o zhode v súlade s formátom a štruktúrou prvkov údajov a štandardizovaných správ stanovenými v článku 2 prostredníctvom ktoréhokoľvek vnútroštátneho prístupového bodu k európskemu informačnému systému vozidiel a vodičských preukazov (EUCARIS) v Únii.
            
            
               2.   Schvaľovací úrad bude používať systém EUCARIS ako prostriedok výmeny údajov týkajúcich sa osvedčenia o zhode ako štruktúrovaných údajov v elektronickej forme uvedených v článku 37 ods. 8 písm. c) nariadenia (EÚ) 2018/858.
            
         
         
            Článok 2
            Základný formát a štruktúra prvkov údajov a štandardizovaných správ
            
               1.   Formát a štruktúra prvkov údajov osvedčení o zhode v elektronickej forme a správ používaných v rámci výmeny podľa článku 37 ods. 8 písm. a) nariadenia (EÚ) 2018/858 je založená na štruktúre a zásadách schémy XML.
            
            
               2.   Výrobca a schvaľovací úrad by mali používať štandardizované správy o počiatočných informáciách o vozidle (Initial Vehicle Information – IVI), ktoré vypracovala strana určená na prevádzku systému EUCARIS, na ich výmenu ako štruktúrovaných údajov v elektronickej forme.
            
            
               3.   Správy IVI obsahujú všetky prvky údajov osvedčenia o zhode v papierovej forme uvedené v článku 36 ods. 1 nariadenia (EÚ) 2018/858.
            
         
         
            Článok 3
            Postup pri zmene prvkov údajov
            
               1.   Komisia po konzultácii s fórom na výmenu informácií o presadzovaní právnych predpisov (ďalej len „fórum“) uvedeným v článku 11 nariadenia (EÚ) 2018/858 informuje stranu určenú na prevádzku systému EUCARIS o zmenách špecifikácií prvkov údajov osvedčenia o zhode v papierovej forme uvedených v článku 36 ods. 1 nariadenia (EÚ) 2018/858.
            
            
               2.   Strana určená na prevádzku systému EUCARIS vykoná v správach IVI potrebné zmeny uvedené v odseku 1 do troch mesiacov od dátumu uverejnenia zmien osvedčenia o zhode v papierovej forme uvedeného v článku 36 ods. 1 nariadenia (EÚ) 2018/858 v Úradnom vestníku Európskej únie.
            
            
               3.   Strana určená na prevádzku systému EUCARIS naplánuje dátum alebo dátumy vydania zmenenej verzie správ IVI stanovené v súlade s odsekom 2 v ročnom prehľade a na začiatku každého roka o tom informuje fórum a Komisiu. Počet vydaní správ IVI je obmedzený na dve za rok.
            
            
               4.   Komisia oznámi fóru zmenenú verziu správ IVI a plánované ročné dátumy vydania systému EUCARIS.
            
            
               5.   Schvaľovacie úrady, orgány dohľadu nad trhom, registračné úrady členských štátov a výrobcovia implementujú zmenenú verziu správ IVI vo svojich systémoch do 12 mesiacov od dátumu uverejnenia zmien osvedčenia o zhode v papierovej forme uvedeného v článku 36 ods. 1 nariadenia (EÚ) 2018/858 v Úradnom vestníku Európskej únie.
            
            
               6.   Osvedčenie o zhode, ktoré výrobca sprístupňuje v súlade s článkom 1 ods. 1, je založené na najnovších správach IVI odrážajúcich najnovšie zmeny osvedčenia o zhode v papierovej forme uvedeného v článku 36 ods. 1 nariadenia (EÚ) 2018/858.
            
            
               7.   Komisia stanoví dátumy uplatňovania zmien osvedčenia o zhode v papierovej forme uvedeného v článku 36 ods. 1 nariadenia (EÚ) 2018/858, pričom zohľadní plánované ročné dátumy uverejnenia správ IVI.
            
         
         
            Článok 4
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. januára 2023.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. februára 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 151, 14.6.2018, s. 1.
         
            (2)  Konsolidované znenie Zmluvy o systéme EUCARIS týkajúce sa európskeho informačného systému vozidiel a vodičských preukazov (EUCARIS) vrátane zmien podpísaných zmluvnými stranami 8. júna 2017.